b"\n_START_ARTICLE_\nGuerra \xc5\x8cnin\n_START_SECTION_\nCauses\n_START_PARAGRAPH_\nLa causa principal de la Guerra \xc5\x8cnin fou una lluita interna de la dinastia Ashikaga per la successi\xc3\xb3. Ashikaga Yoshimasa, que no tenia cap successor directe, proclam\xc3\xa0 al seu germ\xc3\xa0 Yoshimi com a successor. Un any despr\xc3\xa9s d'aquesta proclamaci\xc3\xb3, va n\xc3\xa9ixer el seu fill Yoshihisa. Yoshimasa aleshores volgu\xc3\xa9 que el seu fill fos proclamat successor. Com que el Shogunat d'Ashikaga havia perdut influ\xc3\xa8ncia durant el govern de Yoshimasa, les fam\xc3\xadlies m\xc3\xa9s poderoses del pa\xc3\xads veieren en aquest moment la seva oportunitat. Van escollir b\xc3\xa0ndol i donaren suport a un dels dos candidats a heretar el shogunat. _NEWLINE_El clans principals del conflicte van ser els clans Yamana i Hosokawa. Les fam\xc3\xadlies ja havien lluitat per tenir cada vegada m\xc3\xa9s influ\xc3\xa8ncia, vista la creixent debilitat del shogun. Ben aviat les escaramusses entre faccions van fer esclatar una guerra oberta. Els Yamana donaren suport a Yoshihisa, el fill del shogun, i els Hosokawa al germ\xc3\xa0, Yoshimi. L'elecci\xc3\xb3 d'aquestes grans fam\xc3\xadlies acabaria dividint tamb\xc3\xa9 als seus vassalls.\n_START_SECTION_\nDesenvolupament de la guerra\n_START_PARAGRAPH_\nL'any 1467 els Hosokawa tenien prop de 80.000 homes destinats a Kyoto, l'aleshores capital, i els Yamana prop de 85.000. Cap dels dos b\xc3\xa0ndols ni podia ni volia comen\xc3\xa7ar la guerra, ja que aix\xc3\xb2 hagu\xc3\xa9s significat posar-se en contra d'Ashikaga Yoshimasa, el shogun governant. Les relacions pol\xc3\xadtiques a l'antic Jap\xc3\xb3 es van basar, fins a la Guerra \xc5\x8cnin, en una legitimaci\xc3\xb3 aparent amb qu\xc3\xa8 l'antic r\xc3\xa8gim era derrocat per\xc3\xb2, formalment, mantingut (fet que es veu clarament en la superposici\xc3\xb3 a l'administraci\xc3\xb3 imperial del Shogunat d'Heian durant el Shogunat de Kamakura). Els Yamana van trencar aquest estancament amb l'aproximaci\xc3\xb3 a la capital d'encara m\xc3\xa9s tropes i provocant un incendi al campament dels Hosokawa. Al juliol de l'any 1467 les escaramusses entre les dues faccions ja havien pres les proporcions d'una guerra. Desafortunadament, aquesta guerra fou especialment virolent a la capital i rodalia, la qual cosa comport\xc3\xa0 la destrucci\xc3\xb3 total del nord de la capital i l'\xc3\xa8xode de la poblaci\xc3\xb3. _NEWLINE_Tot i que els comandants de totes dues faccions, Yamana S\xc5\x8dzen i Hosokawa Katsumoto, van morir l'any 1473, les lluites van continuar. Despr\xc3\xa9s de 10 anys de conflicte, la capital no era res m\xc3\xa9s que una pila de runes i cap dels dos clans no havia aconseguit la vict\xc3\xb2ria. A m\xc3\xa9s a m\xc3\xa9s, els senyors i els seus guerrers es trobaven lluny de les seves terres, per la qual cosa ning\xc3\xba les cuidava. L'any 1477 totes aquestes circumst\xc3\xa0ncies s'havien fet insuportables i tots dos b\xc3\xa0ndols es van retirar. No se sap ben b\xc3\xa9 qu\xc3\xa8 fou el que acab\xc3\xa0 la guerra, per\xc3\xb2 \xc5\x8cuchi Masahiro, un dels l\xc3\xadders dels Yamana, decid\xc3\xad tornar, juntament amb les seves tropes, a la seva terra natal, a prop de Yamaguchi. Despr\xc3\xa9s de 10 anys de combats, aquests ex\xc3\xa8rcits deixaren darrere de si una capital completament devastada.\n_START_SECTION_\nConseq\xc3\xbc\xc3\xa8ncies pol\xc3\xadtiques\n_START_PARAGRAPH_\nEl fet que una guerra pogu\xc3\xa9s devastar la capital durant 10 anys demostr\xc3\xa0 a tot el pa\xc3\xads la manca de poder del Shogunat d'Ashikaga. Yoshimasa, el conflicte de successi\xc3\xb3 del qual havia fet possible la Guerra \xc5\x8cnin, fou l'\xc3\xbaltim Ashikaga que encara va poder governar amb certa autonomia. Durant un temps, els Hosokawa governaren per mitj\xc3\xa0 dels shoguns titella de la dinastia Ashikaga, per\xc3\xb2 el poder central ja havia mort de facto. A partir d'aleshores, esclataren conflictes per tot el pa\xc3\xads que acabarien desmantellant l'antic ordre social. Per tal de poder realitzar les seves aspiracions de poder, molts vassalls es posaren en contra dels seus d\xc3\xa0imios corresponents, fet que fins aleshores era gaireb\xc3\xa9 inimaginable. Les grans aliances de fam\xc3\xadlies s'esmicolaren o van ser destrossades per l'enemic, el poder militar esdevingu\xc3\xa9 l'\xc3\xbanica legitimaci\xc3\xb3 necess\xc3\xa0ria. L'Era dels Regnes Combatents (Sengoku jidai) havia comen\xc3\xa7at."